ET Euroopa Liidu Teataja C 2/3

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2015/C 2/03)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„CAPÃO DE FREAMUNDE”

EÜ nr: PT–PGI-0005-0846-10.1.2011

KGT ( X ) KPN ( )

1. Nimetus

„Capão de Freamunde”

2. Liikmesriik või kolmas riik

Portugal

3. Põllumajandustoote või toiduaine kirjeldus

3.1. Tooteliik

Klass 1.1. Värske liha (ja rups)

3.2. Toote kirjeldus, mida punktis 1 esitatud nimetus tähistab

Toodet „Capão de Freamunde” valmistatakse Gallus domesticuse Atlandi-äärsete aeglase kasvuga tõugude isenditest, kes enne suguküpseks saamist kastreeritakse, keda peetakse ainult kvaliteetse liha tootmiseks ning keda on koorumisest saati kasvatatud järgnevalt määratletud geograafilises piirkonnas ja söödetud vastavalt kirjeldatud söötmisnõuetele.

Kasutatakse ainult kanatõuge Redbro (kael sulgedega kaetud) ja Redbro cou nu või Põhja-Portugali piirkonna tüüpilisi tõuge Pedrês Portuguesa, Preta Lusitânica ja Amarela.

Toodet „Capão de Freamunde” turustatakse järgmiselt:

a) nõuetekohaselt identifitseeritud elusad kohikuked vanuses 10–11 kuud;

b) 10–11 kuu vanuste lindude jalgade ja peata, kuid maksa ja puguga (nn rups) rümbad, mis on nõuetekohaselt pakendatud ja märgistatud;

c) 10–11 kuu vanuste lindude külmutatud rümbad.

Tootel „Capão de Freamunde” on sõltuvalt geograafilises piirkonnas kasutatavast tootmismeetodist järgmised omadused.

i) Füüsikalised omadused

Eluslinnud: sulestiku värv punane kuni erepunane; hari puudub; lokuti puudub; rind lai ja rikkaliku lihasmassiga; jalgade värv kollane; nahavärv kollane; jooksed soomuselised, suured ja kollased; kintsud hästi arenenud ja lihaselised; kaal 5,0–7,0 kg.

Rümp: värvus kollakas; välimus sile; nahk õhuke, sile, niiske ja märgatavate poorideta; kaal 3,0–4,5 kg

ii) Organoleptilised omadused

Kui toode „Capão de Freamunde” on toores rümp, on selle nahavärv ühtlaselt kollakas, lihaskude punakas ja siserasvaga ning selle tekstuur on veidi pehme. Lihal on kerge toore (kodulinnu)liha lõhn ning peaaegu puudub vere (maksa, või metalli) ja rääsumise lõhn. Toode „Capão de Freamunde” on küpsetatult üsna õrna tekstuuriga, veidi nätske (kummine), selle esialgne mahlakus on märkimisväärne ja suureneb närimise ajal, liha kleepub pisut hammaste külge. Lõhnas on tunda veidi röstimise ja keedetud naha lõhna, rääsunud lõhna ei ole; maitse on mõõdukalt intensiivne, selles on väga kergelt tunda rääsumise, vere (maksa või metalli) või toore (kodulinnu)liha maitset.

iii) Keemilised omadused (rasvade koostis)

Toote „Capão de Freamunde” monoküllastumata rasvhapete sisaldus on 42–45,50 % ja oleiinhappe sisaldus 35,5–40 %.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

„Capão de Freamunde” tootmiseks kasvatatavate lindude söödana kasutatakse peamiselt kohaliku piirkonna taimi. Kõige suurema osa, mitte vähem kui 60 % söödast moodustavad maisi Zea mays L terved või jahvatatud terad, millele lisanduvad kõrrelised ja metsikult kasvavad taimed, nagu pehme mesihein, Lolium multiflorum ja süstlehine teeleht.

Kuni kahe kuu vanuseni ja/või kuni eluskaal jõuab ühe kiloni, antakse lindudele peamiselt kooki, mis koosneb maisijahust, hakitud portugali kapsast ning riisi ja/või maisi (tavaliselt kollaste sortide) teradest.

Alates viiendast elunädalast on lindudel päevasel ajal pidev juurdepääs taimkattega alale vabas õhus ning neil on vaba voli olla väljas päikesetõusust kuni loojanguni. Vabas õhus taimkattega ala pindala peab olema vähemalt 2 m2 kana või 4 m2 kohikuke kohta, ala kattev rohi peab olema keskmine kuni poolkõrge (6–15 cm), see peab olema ühtlaselt jaotunud ning alad, kus rohu tihedus on keskmisest väiksem, ei tohi hõlmata rohkem kui 30 % kogupinnast.

Pärast kastreerimist 3–4 kuu vanuselt kuni tapmiseni või elusate lindude müügini, peab kohikukkedele antav sööt sisaldama vähemalt 80 % ulatuses kas kollast või valget maisi, kas jahvatatult või tervelt, ja ülejäänud osa võib koosneda küpsetusjahu jääkidest, portugali kapsast, looduslikest taimedest ja teraviljaseemnetest.

Kaubanduslikku sööta tohib anda ainult täiendsöödana loodusliku sööda ajutise puuduse korral ja see peab koosnema vähemalt 80 % ulatuses teraviljast. Igal juhul ei tohi kaubanduslik sööt moodustada rohkem kui 20 % lindude söödast kogu nende eluea jooksul.

Kaubandusliku sööda kasutamisel tuleb selle andmine lõpetada viis päeva enne tapmist.

3.5. Tootmise erietapid, mis peavad toimuma määratletud geograafilises piirkonnas

Toote „Capão de Freamunde” tootmiseks vajalikke linde kasvatatakse tibust saati ainult määratletud geograafilises piirkonnas asuvates põllumajandusettevõtetes, kus kohikukkede kasvatamise traditsioon ja lindude kastreerimise oskusteave tagavad toote autentsuse. Põllumajandusettevõtetesse toodud tibud ei pea olema pärit määratletud geograafilisest piirkonnast.

3.6. Erieeskirjad viilutamise, riivimise, pakendamise jm kohta

Toodete külmutamine toimub ainult tellimuse korral ja ekspordiks ette nähtud toodete puhul.

3.7. Erieeskirjad märgistamise kohta

Märgistus peab sisaldama sõnu „Capão de Freamunde IGP” ja järgnevalt kujutatud toote logo.

4. Geograafilise piirkonna täpne määratlus

Toote „Capão de Freamunde” tootmiseks kasutatakse ainult geograafilise piirkonna põllumajandusettevõtetes kasvatatud linde. Kõnealune piirkond hõlmab järgmiste maakondade (concelhos) ja valdade (freguesias) territooriumi: Paços de Ferreira maakonna kõik vallad; Lousada maakonna järgmised vallad: Boim, Casais, Covas, Cristelos, Figueiras, Lodares, Lustosa, Nespereira, Nevogilde, Nogueira, Meinedo, St. Estêvão, Silvares, Sousela, Ordem ja Pias; Paredes’i maakonna järgmised vallad: Beire, Duas Igrejas, Vilela, Lordelo, Sobrosa, Cristelo ja Louredo.

5. Seos geograafilise piirkonnaga

5.1. Geograafilise piirkonna eripära

Geograafiline tootmispiirkond hõlmab niisutatavaid alasid, mis asuvad Paços de Ferreira maakonna piiriks olevate vooluveekogude ääres. Seega on piirkond valgala, mille veed voolavad sisemaa suunas ja moodustavad Ferreira jõe. Lisaks nimetatud jõele endale hõlmab selle valgala määratletud geograafilises piirkonnas ka lisajõgesid Carvalhosa, Eiriz ja Taio. Niisutatava ala pinnamood on astmeline ja selle kõrgus merepinnast ulatub 150–600 meetrini. Tootmispiirkonna kuu keskmine õhutemperatuur on umbes 15 °C ning kõige külmema ja kõige soojema kuu keskmine temperatuur on vastavalt 12 °C ja 18 °C, seega on temperatuuride vahe märkimisväärne.

Mahe kliima on väga sobilik lindude optimaalseks arenguks, sest soodustab mitmesuguste kõrreliste ja metsikult kasvavate taimede kasvu (looduslik taimestik – pehme mesihein, Lolium multiflorum ja süstlehine teeleht), mis sobivad kohikukkede söödaks.

Lisaks toetuvad linnukasvatajad sajanditevanustele traditsioonidele, mille kohaselt on lindudele päevasel ajal tagatud pidev juurdepääs loodusliku taimkattega aladele vabas õhus. See, et kohikuked hoitakse pärast kastreerimist muudest lindudest eraldi ning igas põllumajandusettevõttes on ainult sama päritolu, liiki ja tõugu linnud, kes on kõik ühevanused, tagab lindudele tasakaalustatud ja stressivaba elu, sest alates viiendast elunädalast on neil päevasel ajal pidev juurdepääs väikese loomkoormusega loodusliku taimestikuga aladele looduslikus keskkonnas ja vabas õhus. Alates viiendast elunädalast on lindudel päevasel ajal pidev juurdepääs taimkattega alale vabas õhus ning neil on vaba voli olla väljas päikesetõusust kuni loojanguni.

Määratletud geograafiline piirkond on sajandeid olnud Portugali oluline maisikasvatuspiirkond, seepärast moodustab see teravili suurema osa (vähemalt 60 %) kohikukkede söödaratsioonist.

Kohalik tootmismeetod on välja töötatud mitme põlvkonna jooksul ja see on kasutusel veel tänapäeval, mis annab tunnistust inimeste oskusteabe ja piirkonna omapära vahelistest seostest. Ajalooliste andmete kohaselt oli kohikukkede kasvatamine Freamunde piirkonnale iseloomulik juba roomlaste ajal. Selle tegevuse majanduslikule tähtsusele osutab asjaolu, et XII sajandil oli lubatud kümnist maksta kohikukkedes. Keskajal (V–XV saj.) tasuti kohalikele feodaalidele ja kirikule makse kohikukkedes, mis olid seega piisavalt väärtuslikud.

Iga aasta 13. detsembril toimub Feira dos Capões (kohikukkede laat), millele pandi ametlikult alus kuningas João V korraldusega 1719. aasta 3. oktoobril.

Mõnes uurimustöös on osutatud, et tegemist on keskajast pärit traditsiooniga, millele on osutatud XV sajandi dokumentides, kus kirjeldatakse Salvador de Friamunde piirkonnas levinud kommet linde kastreerida ja neid müüa.

5.2. Toote eripära

Toote „Capão de Freamunde” valmistamiseks kasutatakse eranditult aeglase kasvuga tõugudesse kuuluvaid linde, kes on hoolikalt kastreeritud, keda kasvatatakse vabapidamisel ning kelle sööt koosneb suures osas looduslikel rohumaadel leiduvast, mida täiendatakse teraviljaga, peamiselt maisiga. Kohikukkede elutsükli eesmärk on saavutada täisküpsus pisut enne jõule.

Võrreldes tavapärasel viisil kasvatatud lindude rümpadega on toote „Capão de Freamunde” rümpade kaal suurem, värvus intensiivsem, rind laiem ja selle lihaskude rikkalikum, nende nahk õhuke, sile ja niiske. Ka pärast küpsetamist eristub „Capão de Freamunde” selgelt oma omadustelt, selle mõõdukalt pehme tekstuur on kergelt nätske, liha on väga mahlane ja sellel puudub igasugune kõrvaline lõhn.

Teine eripära on rasvade tasakaalustatud koostis: monoküllastumata rasvhapete sisaldus on oluliselt suurem kui muude kodulindude lihas ning küllastunud rasvade hulk väiksem.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Toote ja geograafilise piirkonna seotus põhineb geoloogilistel ja kliimatingimustel ning inimfaktoril. Mahe kliima on väga sobilik lindude optimaalseks arenguks, sest soodustab mitmesuguste kõrreliste ja metsikult kasvavate taimede kasvu (looduslik taimestik), mis sobivad kohikukkede söödaks. Samuti on kliima sobilik maisi- ja muude taimede kasvatamiseks, mida kasutatakse söödana kogu lindude elutsükli jooksul. Lisaks saavad linnud viibida suurema osa ajast vabas õhus, kus on piisavalt ruumi, et linnud kasvaksid aeglaselt ja stressivabalt.

Sajanditevanuste linnukasvatusmeetoditega tagatakse, et kohikuked on rasvased ja suurekaalulised, nende liha on õrn, kuid tihke ning maitsvam ja mahlakam kui muudel lindudel.

Lindude looduslik toiduvalik ning avarad kasvutingimused tagavad lihas sisalduvate rasvade tasakaalustatud koostise: monoküllastumata rasvhapete ja oleiinhappe sisaldus on oluliselt suurem kui muude kodulindude lihas.

Kohikukk on Porto piirkonna Paços de Ferreira maakonna suure rahvaarvuga ja arenenud Freamunde valla traditsiooniline toode. Noorte kukkede kastreerimine, et nende liha oleks rasvasem ja õrnem, on selles vallas ja piirkonnas väga ammune tava. On teada, et lindude kastreerimine ja nende müük on väga vana tava, mille juured ulatuvad keskaega, mil see oli omane piirkonnale nimega Salvadori de Friamunde.

Toode „Capão de Freamunde” on ka tänapäeval tuntud ja laata Feira dos Capões külastab palju turiste. Seda laata, mis oli kuulus juba XV sajandil, peetakse samal päeval, mil katoliku kirikus pühitsetakse pimedate kaitsepühaku püha Lucia päeva.

Toodet „Capão de Freamunde” on traditsiooniliselt tarbitud talvekuudel (november–jaanuar), see on tootmispiirkonnas tavapärane toit, mida kõige rohkem süüakse jõulude ajal. Jõulude ajal võib seda ka kinkida, mis tõendab, et piirkonna inimeste jaoks on tootel oluline sümboolne väärtus.

Kuna toode „Capão de Freamunde” on äratuntavalt eriline ja omapärane, valmistatakse sellest toite, millel on tähtis roll piirkonna toidukultuuris. Selliste toitude pakkumine on kohalike restoranide jaoks prestiiži küsimus, mis suurendab toote „Capão de Freamunde” kuulsust veelgi. Freamunde kohikuke traditsiooniline ja kuulus küpsetusviis (küpsetatud kohikukk, täidetud rupsi, kohaliku vorsti ja singiga) toob esile toote erakordse maitse. Igal aastal suurendab toote kuulsust ka Freamundes 12. detsembril toimuv kokandusvõistlus, millel osalevad restoranid nii Paços de Ferreira maakonnast kui ka kaugemalt.

Viide spetsifikaadi avaldamisele

(määruse (EÜ) nr 510/2006 (3) artikli 5 lõige 7)

http://www.dgadr.mamaot.pt/images/docs/val/dop_igp_etg/Valor/CE_capao.pdf

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealune allmärkus 2.